Capital Park is een van Pretoria se oudste en eerste voorstede en lê sowat 4 km noord van die geskiedkundige Kerkplein, agter die Pretoria Nasionale Dieretuin. Die woonbuurt word omgrens deur die Witwatersberge aan die suidekant en die Apiesrivier aan die westekant. Die woonbuurt strek vanaf die Apiesrivier tot by Voortrekkersweg. Strate in die woonbuurt is vernoem na vroeë burgemeesters van Pretoria (Venterstraat, Malherbestraat, Van Heerdenstraat, Myburgstraat). Een van die voormalige burgemeesterswonings is in Capital Park. Capital Park was voorheen 'n baie gewilde buurt onder Italiaanse, asook Portugese gemeenskappe – die Portugese Kerk is steeds in Van Heerdenstraat (2010). Die woonbuurt is vandag kosmopolities, met oorwegend Afrikaanssprekende inwoners. CAPRPA (Capital Park Inwoners en Belastingbetalers Vereniging) funksioneer as inwonersvereniging om na die belange van die buurt se inwoners om te sien. Skole in Capital Park sluit in: Hoërskool Langenhoven, Capital Park Primary School, Generaal Jacque Pienaar Primary School. Verskeie Afrikaanse en Engelse kerke is in Capital Park gevestig. Capital Park is sentraal geleë met die volgende inkopiesentrums sowat 10 minute se ry vanaf die woonbuurt: Wonderboom Junction, Jakaranda Sentrum, Gezina Galleries.